Woonkomplekse in staat se visier: Makhura oningeligFancourt Foto: golfbreaks.com David Makhura, premier van Gauteng, moet oningelig, naïef of dringend opsoek na politieke steun wees as hy meen dat woongebiede steeds op rasgrondslag geskei is, het die Afrikaanse sakeliggaam AfriSake, gesê. Stefan Pieterse, woordvoerder van AfriSake, het reageer na aanleiding van Makhura se uitspraak dat woonkomplekse en eksklusiewe landgoedere op grond van ras en inkomste gebou word, en dringend moet verander. “Ontwikkelaars soek grond waar geleenthede beskikbaar is en enigiemand is welkom om te koop, selfs die staat,” het Pieterse gesê. “Swart-, wit- en bruinmense koop in veiligheidskomplekse omdat dit veilig is en/of goeie beleggingswaarde het, dit het niks met ‘apartheidsera-patrone’ te doen nie.” Volgens Makhura sal die toekenning van grond vir ontwikkelaars in die toekoms aan baie streng en spesifieke vereistes moet voldoen. Hy het egter nie die vereistes of die wetgewing waaraan dit moet voldoen, genoem nie. Pieterse het bygevoeg AfriSake sal ontwikkelaars bystaan wie se ontwikkelings afgekeur word omdat dit nie aan Makhura se “spesifieke vereistes” voldoen nie.